Holečková, Martina, poslankyňa NR SR (2024-01-12):
Ďakujem pekne, pán predsedajúci. Vážené dámy, vážení páni v sále, ctení občania, dovoľte mi príspevok do rozpravy k uplatneniu práva veta pani prezidentkou Slovenskej republiky za klub KDH. Je to historicky prvé veto úradu prezidentky pre tento novozložený parlament. Dočkali sme sa ho relatívne veľmi zavčasu. Poslanci Kresťansko-demokratického hnutia sa zapojili do prebehnutej rozpravy a svojimi vecnými pripomienkami sa snažili poukázať na problémové miesta navrhnutej novely. Vládna koalícia si zákon schválila bez akejkoľvek snahy upraviť či pozmeniť svoj narýchlo poskladaný zlátaný návrh a my sme sa preto ako KDH obrátili aj na úrad pani prezidentky so žiadosťou o vetovanie tejto mimoriadne nekoncepčnej a tým aj nebezpečnej novely. Na úvod sa ešte na chvíľočku pristavím pri vzniku ministerstva športu a cestovného ruchu, aj keď ho pani prezidentka teda nevetovala, ale chcem povedať, že v takejto predkladanej podobe a takýmto zrýchleným spôsobom nie je dobré ani vznik tohto ministerstva. Samozrejme, my sme za rozvoj športu, ale myslíme si, že lepším riešením je, ak budú vládou pripravené koncepcie rozvoja športu a budeme mať definované, akým spôsobom chceme dosiahnuť rozvoj športu od najmladších detí, klubové športy, individuálne športy, akým spôsobom vláda chce zabezpečiť samotnú podporu vrcholových športovcov a ak budú, ak bude vyvolaná spoločenská a odborná diskusia na túto tému. Ďalej sa budem však venovať tým častiam, ktoré pani prezidentka vetovala a teda mala k nim výhrady, a my sme teda ich mali tiež, čo sme ukázali v predošlej rozprave. Čo sa týka postavenia SIS a ÚRSO, stotožňujeme sa s výhradami pani prezidentky a sme presvedčení, že SIS by nemala byť definovaná ako ústredný orgán štátnej správy. Nesúhlasíme, že obom úradom, SIS ako aj ÚRSO, sa upravuje spôsob menovania riaditeľa na úkor kompetencie prezidentského úradu. Sme presvedčení, že oboch riaditeľov by mal menovať úrad prezidenta na návrh vlády po riadnom výberovom konaní. Schválené zmeny priamo odporujú ustanoveniam zákonov, ktorým sú SIS a ÚRSO zriadené a spravované. Ďalej sme presvedčení, že je potrebné zachovať nezávislosť úradu v prípade ÚRSO. ÚRSO má byť nezávislý regulátor, ktorý určuje regulačné rámce vzhľadom na trh s energiami, a s prihliadnutím na stav domácností a priemyslu v našej republike a nie na politicko-marketingovú požiadavku vlády. Pán premiér Fico síce povedal, že by najradšej chytil pod krk bývalého riaditeľa ÚRSO, ale touto novelou chce vláda dostať úrad pod svoje vlastné nohy. Samozrejme sa ohradzujeme aj proti takýmto vyjadreniam a zastrašovaniu úradníkov z pozície premiéra. Ak vládna koalícia prelomí veto, stane sa z ÚRSO ÚVRÚSO, teda Úradom Vlády Regulovaný Úrad Sieťových Odvetví. Podobná situácia nastane aj pri Úrade pre dohľad nad zdravotnou starostlivosťou. Úrad vlády opäť kompetenčne zasiahne do nezávislosti tohto úradu, ale o tomto vám viac povie môj kolega za KDH Peter Stachura, ktorý sa bude úradu pre dohľad venovať vo svojom príspevku. Prekáža nám rovnako ako pani prezidentke, že vláda chce flexibilne zmeniť už vymenovaných riaditeľov Úradu pre dohľad nad zdravotnou starostlivosťou a štatistického úradu a takýmto vágnym spôsobom retroaktívnu zmenu účinnosti teraz platných právnych noriem. Slušnej a právom organizovanej spoločnosti, kde sa ctia zásady právneho štátu, je neprípustné, aby dochádzalo k retroaktívnemu odvolávaniu vymenovaných predsedov na zákonom stanovený funkčný čas podľa aktuálneho, platného právneho predpisu. Podstatné v tom celom je, že nie sú dané zákonné dôvody na ich odvolanie, tak sa vláda snaží takýmto nehoráznym spôsobom vysporiadať s nominantmi, ktorí im nie sú naklonení, resp. potrebuje tieto posty obsadiť ľuďmi, ktorí sú im blízki. Preto existuje oprávnená obava, že môže prísť zo strany takto odvolaných riaditeľov k žalobe na štát o finančné odškodnenie a tak i k povinnosti občanov zaplatiť túto ujmu z verejných prostriedkov, na ktoré sa v konečnom dôsledku sami pozbierajú. Ako klub poslancov Kresťansko-demokratického hnutia v Národnej rade máme výhrady k zmene pravidiel pri udeľovaní dovozných a vývozných licencií na výrobky obranného priemyslu. Myslíme si, že vypustenie role ministerstva zahraničných vecí a európskych záležitostí, ktoré dáva záväzné stanovisko, či už súhlasné, alebo nesúhlasné, v procese udelenia licencie, je znižovaním štandardov zahranično-politickej bezpečnosti Slovenska. Táto legislatíva dáva voľnú ruku ministerstvu obrany realizovať obchod bez vyhodnocovania vhodnosti a bezpečnosti daného obchodu. Je to prístup typu ´only biznis´ bez zodpovednosti za prípadné dopady na zahraničnú politiku a vnímanie Slovenska ako spoľahlivého partnera v celoslovenskom merítku, v celosvetovom merítku. Pre tieto dôvody, ktoré som uviedla a ktoré následne v rozprave uvedú aj moji kolegovia, ako klub poslancov Kresťansko-demokratického hnutia budeme hlasovať proti prelomeniu veta pani prezidentky. Ďakujem veľmi pekne. (Potlesk.)